મહેસાણા, પાટણ, અરવલ્લી, સાબરકાંઠા જેવા પાટીદાર બહુમતીવાળા જિલ્લાઓમાં ત્રણથી સાત ટકા જેટલા મતોથી મેળવેલી સ્થાનિક સત્તામંડળની સત્તા જાળવી રાખશે કે કેમ તેના અંગે ભાજપનો એકેય પાટીદાર નેતા ખોંખારીને કહી શકતો નથી. આવી જ કંઇક અંશે સ્થિતિ ગાંધીનગર અને અમદાવાદ જિલ્લામાં જોવા મળી છે. કલોલ, માણસા, દસક્રોઇ, દહેગામ, વિરમગામ, બાવળા, સાણંદ તાલુકાઓમાં ભાજપ સામે પાટીદારો ઉપરાંત પણ સ્થાનિક સમસ્યાઓ, ભાજપની આંતરિક જૂથબંધી જેવા વિરાટ પડકારો પરિણામો બદલવા માટે પૂરતા છે, તેમ ભાજપના જ કાર્યકરો માની રહ્યા છે. ભાજપની સત્તાને હચમચાવવા માટેનું બવંડર મહેસાણાથી ઊભું થયું હતું અને એની પાછળ સૌરાષ્ટ્રના પાટીદારો પણ જોડાયા હતા. પ્રથમ વખત કડવા અને લેઉવા પટેલે એક થયા અને સંયુક્ત બની લડત આપી હતી.